Vesturlandsliðin töpuðu bæði í lokaumferðinni Bæði Vesturlandsliðin í Pepsídeildinni , Víkingur og ÍA , náðu ekki að kveðja deildina með sigri í lokaumferðinni sem fram fór sl. laugardag . Leikur beggja liða bar þess vott að þau voru fallin og því ekki eftir miklu að slægjast . ÍA tapaði 1 : 3 fyrir Fylki á Akranesvelli og Víkingar töpuðu stórt 0 : 5 á Ólafsvíkurvelli gegn Val . Víkingar enduðu því með 17 stig , fimm stigum neðan við Fram sem varð í 10. sætinu og ÍA varð neðst með 11 stig . Orð Þorvaldar Örlygssonar þjálfara ÍA liðsins , sem reyndar er hættur með liðið , lýstu leiknum ágætlega , þar sem hann talaði um áhugaleysi og að menn vildu bara klára leikinn og koma sér svo heim . „ Við fengum á okkur klaufaleg mörk , “ sagði Þorvaldur og það voru orð að sönnu . Slakar varnarleikur hjá ÍA orsakaði það að Fylkismenn skoruðu strax á 3. og síðan 31. mínútu . Fylkismenn gerðu síðan út um leikinn með marki í seinni hálfleiknum áður en Skagamönnum tókst að klóra í bakkann með marki Jóhannesar Karls Guðjónssonar , sem hann skoraði með skalla eftir hornspyrnu . Víkingar misstu mann út af með rautt spjald um miðjan fyrri hálfleikinn og eftir það var ljóst að róðurinn yrði erfiður . Markalaust var í hálfleik en Valsmenn voru iðnir við kolann og skoruðu fimm mörk í seinni hálfleiknum , þar af tvö síðustu í viðbótartíma . Þar með lauk tímabilinu hjá Vesturlandsliðunum í Pepsídeildinni og keppni í 1. deild bíður þeirra næsta sumar .